Fornæs
Fornæs, Jyllands - og Djurslands østligste punkt, beliggende nord for Grenaa. Mellem Fornæs og Bovbjerg ved vestkysten måles Jyllands bredeste sted, 174 km.
Fornæs ligger på Stensmark Strand, en 10 km lang kyststrækning ud mod Kattegat hvoraf 85 ha blev fredet i 1969. Strækningen består af lave kystskrænter og hævet havbund med stenede strandvolde. Langs kysten ses i træktiden mange rovfugle, og på havet ses flokke af dykænder.
Ved Fornæs ligger Fornæs Fyr; det nuværende fyr blev opført 1892. 